Lehdistötiedote

Keski-Pohjanmaan Kamariorkesteri kiertää maakuntaa 16.-17.9.: **Syysillan musiikkia Toholammilla, Kannuksessa, Sievissä ja Luodossa**

***Keski-Pohjanmaan Kamariorkesteri*** *(KPKO) jatkaa viikolla 38 vierailujaan Keski-Pohjanmaalla ja lähialueilla. Kamariorkesterin muusikot jakaantuvat ja vierailevat keskiviikkona 16.9. ja torstaina 17.9. pienimuotoisilla iltakonserteilla Toholammilla, Kannuksessa, Sievissä ja Luodossa.*

Kvintetti (**Matti Vanhamäki** ja **Annica Brännkärr**, viulu, **Hanna Pakkala**, alttoviulu, **Janne Virkkala** sello sekä **Oskari Hannula**, kontrabasso) vierailee ke 16.9. Toholammin kulttuurisalissa ja to 17.9. Kannuksen Oskari Tokoi-salissa. Molemmat konsertit alkavat klo 19 ja niihin on vapaa pääsy.
Konsertin ohjelmassa kuullaan muun muassa Wolfgang Amadeus Mozartin (1756-1791) *Duo nro 1 viululle ja alttoviululle* sekä englantilais-ranskalaissäveltäjä George Onslow’n (1784-1853) *jousikvintetto*. Syysillan konsertissa tunnelmoidaan esimerkiksi kansallissäveltäjämme Jean Sibeliuksen (1865-1957) *Impromptun* sekä Erna Tauron (1916-1993) rakastetun *Höstvisan* sävelin. Luvassa on myös kaustislaissäveltäjä ja pelimannin Viljami Niittykosken (1895-1985) kappaleita sekä sokerina pohjalla Carlos Gardelin ja Richard Gallianon tangot. Konsertin juontaa kvintetin kontrabasisti Oskari Hannula.

Samanaikaisesti esiintyy KPKO:n isompi kokoonpano, tai pienorkesteri, Iltasoitollaan Sievin kirkossa ke 16.9. ja to 17.9. Luodon kirkossa. Konsertissa kuullaan mm. W.A. Mozartin kolmiosainen teos *”Eine kleine Nachtmusik*” kokonaisuudessaan, Gustav Holstin (1874-1934) *St.Paul-sarja* sekä musiikkia kotimaisilta säveltäjiltä Toivo Kuula (1883-1918) ja Jean Sibelius. Jousiorkesterikokoonpanon lisäksi Georg Philipp Telemannin (1681-1767) *kvartetossa* esiintyy orkesterin fagotisti **Visa Jämsä**. Konsertin johtaa konserttimestaripaikalta orkesterin uusi vuorotteleva konserttimestari **Reetta Kataja**. Hän toimii myös solistina parissa teoksessa. Sievin konsertin 16.9. juonnoista vastaa **Lauri Pulakka**, orkesterin 1. soolosellisti ja ohjelmistokoordinaattori. Luodon konsertin 17.9. juontajaksi saapuu orkesterin ruotsinkielisistä yleisötyöprojekteista tutuksi tullut **Malin Storbjörk**.

Kaikkiin konsertteihin on vapaa pääsy. Noudatamme viranomaisohjeita koronavirusrajoitteiden suhteen.

**Syysillan musiikkia / KPKO:n kvintetti**
ke 16.9. klo 19, Toholammin kulttuurisali

to 17.9. klo 19, Kannuksen Oskari Tokoi-Sali

**Iltasoitto / KPKO:n pienorkesteri**
ke 16.9. klo 19 Sievin kirkko
to 17.9. klo 19, Luodon kirkko

Lisätiedot:

Tiedotus-markkinointisihteeri
Sara Nikula-Nyman,
puh. 040 762 7616, sara.nikula-nyman@kamariorkesteri.fi